Kristoffer fandt selv sin stjålne cykel i annonce på DBA.dk og lod som om han ville købe den

- Jeg blev sur og tænkte - det skal fandme være løgn!

Sådan reagerede Kristoffer Dasz Østergaard, da han for anden gang på få måneder fik stjålet en spritny Batavus cykel til en værdi af 6.500 kroner.

Første gang københavneren, der er far til to små børn, fik stjålet sin cykel, meldte han det til forsikringen og fik en ny. Det medførte en hilsen fra forsikringsselskabet:

- Fordi vi har to små børn har vi tidligere haft lidt elektronikskader. Efter det første cykeltyveri modtog vi et brev, hvor der stod at vi havde flere sager end gennemsnittet og risikerede at vores præmie steg, hvis vi ikke passede på, forklarer Kristoffer.

TV: Cykeltyvens mareridt: Her er den 'ustjælelige' cykel

I slutningen af april fik han erhvervet sig en ny Batavus, men kort efter blev den også stjålet:

- I går, mandag morgen, sad jeg og tænkte over hvor pissesurt det var, at jeg skulle købe en cykel selv og så fik jeg pludselig en idé. Jeg gennemtrevlede diverse Facebook-grupper, Gul og Gratis, samt DBA.dk og her fandt jeg pludselig en annonce med en cykel der lignede min. Jeg fandt min købskvittering og kunne se at stelnummeret passede - bortset fra, at der var tilføjet et 'J' efter de syv cifre, fortæller Kristoffer, der herefter lod som om han ville købe cyklen og bød 100 kroner under salgsprisen på 4100 kroner. Det accepterede sælger og de aftalte et møde.

TV: Sådan sikrer du din cykel bedst muligt mod tyveri

Var du ikke nervøs, da du skulle ud og mødes med ham?

- Nej, nu er jeg sådan en 100 kilos bamse, så det var jeg sådan set ikke. Jeg var egentlig bare rimelig pissesur. Jeg havde dog i baghovedet, at det ikke kunne betale sig for mig at slå på ham. En voldsdom er jo værre end at få en dom for tyveri, konstaterer Kristoffer Dasz Østergaard.

Da cyklen i sin tid blev stjålet, var den låst med en tyk kædelås. Men den almindelige lås på selve cyklen var ikke låst, og Kristoffer Dasz Østergaard havde glemt nøglen, der stadig sad i låsen, da cyklen blev stjålet. Han havde imidlertid en ekstra nøgle til den almindelige lås, og den tog han med, da han skulle møde sælgeren:

- Han viste mig cyklen og så spurgte jeg om jeg måtte få en lille tur. Han svarede, at det måtte jeg gerne og så tog jeg nøglen op af lommen og låste den op. Det blev han pænt forundret over. Jeg kunne se, at han tænkte 'hvad fanden skete der lige der?', griner Kristoffer.

Se også: Kendisrocker raser over cykeltyv

- Jeg sagde at der var lige én ting til og så hev jeg min kvittering frem og spurgte ham, hvordan han kunne forklare den.

Sælgeren havde selv en kvittering og en forklaring:

- Han sagde, at han selv havde købt cyklen og viste mig en kvittering fra en der hedder Kenneth og som bor på Amager. Ham havde han købt rigtig mange cykler af. Kenneth sælger åbenbart cykler som hans venner ikke vil have mere, forklarer Kristoffer, der endte med at få den stjålne cykel igen:

- Han var nervøs for om jeg ville melde det til politiet, men det vigtigste for mig var at få cyklen med hjem. Jeg ved godt at ordensmagten ikke er voldsomt engagerede i at opklare cykeltyverier, så jeg lod den ligge der.

Se Kristoffers video øverst i denne artikel.